Source: https://bizikugyvediiroda.hu/ingatlan-adas-vetel/ingatlan-adasveteli-szerzodes-szabalyai/
Timestamp: 2018-12-11 09:54:46+00:00

Document:
Ingatlan adásvételi szerződés szabályai – Bizik Ügyvédi Iroda
2014. dec. 14. | Ingatlan adás-vétel | 157 hozzászólás
A Ptk. hatodik könyvének harmadik része szabályozza az egyes szerződések között legelső helyen az adásvételi szerződés szabályait. Az adásvételi szerződés olyan tulajdonátruházó szerződés, mely alapján az eladó a dolog tulajdonjogának átruházására, míg a vevő a vételár megfizetésére és a dolog átvételére köteles.
A lakás, ház vagy egyéb megjelölésű ingatlan eladására irányuló szerződésnek tartalmaznia kell mindenekelőtt a szerződő felek személyes adatait:
A nevét, születési helyét, idejét, anyja nevét, lakcímét, személyazonosító jelét és az adóazonosító számát, szervezet esetében annak megnevezését, statisztikai azonosítóját, székhelyét, a bírósági, illetőleg cégbírósági bejegyzésének számát.
Tartalmaznia kell a jogváltozás jogcímét, és a szerződő felek állampolgárságra vonatkozó nyilatkozatát.
Tartalmaznia kell a lakás vagy ház címét, helyrajzi számát (hrsz. szám).
Speciális szabályok vonatkoznak a termőföldek elidegenítésére. Termőföldek átruházása esetén a szerződésnek tartalmaznia kell a jogszabályokban szigorúan rögzített nyilatkozatokat a termőföld használatára, hasznosítására vonatkozóan. Ennél bővebben tájékozódhat az ingatlan adásvétel termőföld bekezdésben.
A vételár összegét, megfizetésének módját, ütemezését.
Banki hitelezési eljárás esetén, vagyis ha a vevő a vételár egy részét banki hitel igénybevételével teljesíti, a bank hitelezési feltételeinek is mindenben meg kell felelnie a szerződés szövegének. Tekintettel a bankok eltérő követelményrendszereire, igen nagy gyakorlatot igényel a szerződés szövegének pontos megfogalmazása a vevő hitelkérelmének sikeres elbírálása érdekében.
Tulajdonjog fenntartás és a függőben tartás intézménye
Abban az esetben, ha a vételár nem kerül teljes egészében kifizetésre szerződéskötéskor, úgy a felek a kérelem függőben tartását kérhetik a földhivataltól legfeljebb 6 hónapos időtartamig azzal, hogy az eladó a tulajdonjogát az ingatlan vételár kiegyenlítéséig fenntartja. Ilyenkor széljegyre kerül csak feljegyzésre az ügylet a bejegyzési engedély benyújtásáig, de maximum hat hónapig. Egyik előnye, hogy csak egyszer kell leróni a földhivatali eljárási díjat ingatlanonként (jelenleg 6.600 Ft, 2014. évben).
Ha ennél is hosszabb idő alatt kerülne csak kifizetésre a vételár, úgy célszerű kérni a tulajdonjog fenntartással történő eladás ténye bejegyzését az ingatlan-nyilvántartásba. Ebben az esetben nincsen időbeli korlát, a bejegyzési engedély benyújtásáig a tulajdonjog fenntartással történt eladás ténye a földhivatalnál be van jegyezve. Ilyenkor kétszer kell ingatlanonként kifizetni a 6.600 Ft összegű földhivatali eljárási díjat.
Foglaló, kötbér, a szerződéses kötelezettség megerősítésének eszközei
Leggyakoribb eszköz a kötelezettségvállalás megerősítéseként a foglaló. A foglaló a vételárba beszámít, rendeltetésének ki kell egyértelműen derülnie a szerződés szövegéből. Ha a szerződést teljesítik, akkor a tartozás a foglaló összegével csökken. Ha a szerződés teljesítése olyan okból hiúsul meg, amelyért mindkét fél felelős, vagy sem az eladó, sem a vevő nem felelős, úgy a foglaló visszajár. Az ingatlan adásvételi szerződés teljesítésének meghiúsulásáért felelős fél az adott foglalót elveszíti, míg a kapott foglalót kétszeresen köteles visszafizetni.
A kötbérről akkor beszélhetünk, amikor a kötelezett pénz fizetésére kötelezi magát arra az esetre, ha olyan okból, amelyért felelős, megszegi az ingatlan adásvételi szerződést. Például késedelmesen fizeti a vételárrészletet, vagy késedelmesen adja birtokba az eladott lakást, vagy hibásan teljesít, stb. Sokszor indokolt a kötbért akár napi összegben kikötni. Pénztartozás késedelmére kikötött kötbérre a késedelmi kamat szabályait kell alkalmazni. Ám hibás teljesítés miatti kötbér mellett nem érvényesíthet a jogosult szavatossági igényt is, de érvényesítheti a kötbért meghaladó kárát. Kötbér után kamatot nem lehet kikötni, az ilyen rendelkezés semmis.
Szigorú formai előírásoknak kell megfelelnie az ingatlan adásvételi szerződésnek. Kötelező az ügyvédi ellenjegyzés, és a feleknek beazonosítható módon minden lapot alá kell írnia. Keltezés helye és ideje nélkül a szerződés nem adható be a földhivatalhoz. Ennél is szigorúbb előírások vonatkoznak a termőföld eladására irányuló szerződésre, melyet többek között speciális biztonsági papíron kell benyújtani a földhivatalhoz. Amennyiben a szerződő fél helyett és nevében meghatalmazott jár el, úgy a meghatalmazásra is a fenti szigorú formai előírások érvényesek.
Ennek megfelelően a meghatalmazás ügyvédi vagy közjegyzői ellenjegyzéssel ellátott iratban nyújtható be az ingatlan-nyilvántartáshoz. Ennél is bonyolultabb előírások vonatkoznak a külföldön készített meghatalmazásokra, melyeket leggyakrabban a külföldi képviseleteken, konzulátusokon kell elkészíttetni magyar nyelven. A külföldön kiállított közokirat akkor használható fel az ingatlan-nyilvántartási eljárásban, ha azt a kiállítás helye szerinti államban működő magyar külképviseleti hatóság diplomáciai felülhitelesítéssel látta el.
Jogi személynek, az ingatlan-nyilvántartásba bejegyezhető jogra ügyleti képességgel bíró jogi személyiséggel nem rendelkező szervezetnek a bejegyzési kérelemhez képviseleti jogának igazolására szükséges benyújtania cégkivonatot, cégmásolatot vagy bírósági nyilvántartási adatokról szóló kivonat 30 napnál nem régebbi eredeti vagy közjegyző által hitelesített másolati példányát, és – cég esetében – aláírási címpéldányt kell csatolnia.
Ha ezen okiratok az ingatlanügyi hatósághoz már korábbi ügyben benyújtásra kerültek, vagy azokat a földhivatal korábban már beszerezte, az újabb kérelemben – az iktatószámra való hivatkozással – elegendő a korábbi benyújtásra, beszerzésre és arra utalni, hogy az ingatlanügyi hatóságnál lévő okiratok a bejegyzés, feljegyzés és az adatváltozás átvezetése iránti kérelem ingatlanügyi hatósághoz történő benyújtásának időpontjában a képviseleti jogosultság vonatkozásában változást nem tartalmaznak.
Költségek ingatlan adásvétel ügyintézésnél
A Ptk. szerint az eladó viseli a birtokátruházással és az ingatlan-nyilvántartásban feltüntetett állapot rendezésével kapcsolatos költségeket, míg az ingatlan átvételének és a tulajdonváltozás ingatlan-nyilvántartásba való bejegyzésének költségei a vevőt terhelik. Így az eladó fizeti az immár kötelező (kivéve néhány ritkább esetet) energetikai tanúsítvány elkészíttetésének költségét, míg a vevő viseli a fent jelzett földhivatali eljárási díjat, a tulajdoni lap árát és az ügyvédi munkadíjat. Az ügyvédi munkadíjról tájékozódhat az ügyvédi munkadíj oldalon.
Az ingatlanok jelentős értékére tekintettel érdemes gondosan megválasztani az ügyletnél eljáró ügyvéd személyét, hiszen egy pontatlanul elkészített szerződés vagy a nem elég gondos eljárás komoly anyagi következményekkel járhat a későbbiekben. Mindenképpen javasolt olyan ügyvéd közreműködését kérni az ügylet lebonyolításában, aki nagy tapasztalatokkal rendelkezik az ingatlaneladások terén.
Egyéb iratok az ingatlan-adásvételnél
Az ingatlan adásvételi szerződésen kívül számos egyéb iratot kell elkészítenie az eljáró ügyvédnek. Ki kell tölteni a B400-as NAV adatlapot, melyet a földhivatal továbbít az adóhatósághoz a vagyonszerzési illetékek kiszabása illetve a mentességek, illetékkedvezmények elbírálása érdekében. Minden esetben szükséges továbbá a földhivatali ingatlan nyilvántartási kérelem kitöltése is.
Szükségessé válhat a fentiek szerint bejegyzési engedély elkészítése, ennek ügyvédi letétbe kerülésekor pedig a letéti szerződés elkészítése. Banki hitelezési eljárás esetén egyéb iratok elkészítésére is sor kerülhet. Gyakori az igény előszerződés készítésére. Előszerződésről akkor beszélhetünk, amikor a felek abban állapodnak meg, hogy a későbbiekben (egy későbbi időpontban) egymással szerződést kötnek, és megállapítják az előszerződésben e végleges szerződés lényeges feltételeit.
Veszélyek, buktatók ingatlan adásvételeknél
Előfordul, hogy idős, kiszolgáltatott emberek vagyonát próbálják megszerezni úgy, hogy aláiratják vele a ház/lakás adásvételéről szóló szerződést. De sajnos szintén előfordul, hogy a lakás albérlője vagy bérlője egy hamis ajándékozási szerződéssel átíratja a lakást egy fiktív személy vagy egy hajléktalan nevére, majd ezen új tulajdonos személyazonosító irataival vagy meghatalmazásával eladja az ingatlant.
Olyan csalás is ismeretes, mikor a bérlő a valódi tulajdonos adataival visszaélve, okirat-hamisítással szerzi meg a lakás tulajdonjogát, majd gyorsan továbbadja az ingatlant egy jóhiszemű, mit sem sejtő vevőnek, általában a piaci árnál jóval olcsóbban. Nagyon fontos tehát a közreműködő ügyvéd lelkiismeretes és szakszerű közreműködése, aki meggyőződik a felek valódi akaratáról, és leellenőrzi a szerződő felek személyes iratait, a felek kilétét. A tulajdoni lap lekérése mindig közvetlenül a szerződéskötéskor történjék, hogy a legfrissebb állapotokat láthassa a vevő a szerződés aláírásakor. A tulajdoni lap lekérését az ügyvéd elvégzi.
Fokozott figyelmet igényel az ingatlan vételár több részletben történő kifizetése esetén a vételár tényleges kifizetése garanciális szerződési biztosítékainak kidolgozása, közreműködés a vételárrészletek kifizetésénél, stb.
Nagyon hangsúlyos az ingatlan adásvételi szerződéskötést követően az eljáró ügyvéd gyors ügyintézése is, az iratok soron kívüli benyújtása a földhivatalhoz, hogy semmiképp se előzhessék meg a szerződést más kérelmek. Végül gondoskodnia kell a földhivatali határozatok feleknek történő kézbesítéséről, továbbításáról. (2014)
Gedeon	2015-08-27-n 14:10 közelében
Családi ház eladásánál a szomszédokat elővásárlási jog illeti meg.Kérdésem hogyan kell tudomásukra hozni,mennyi idővel az eladás előtt.Készült-e erre formanyomtatvány.Milyen esetben vétózhatják meg az eladást a szomszédok.
Zsofia-BIZIK-Dr	2015-08-27-n 15:18 közelében
Alapesetben egy családi ház eladásakor nem illeti meg elővásárlási jog a szomszédokat. Kérem, a részletekért hívjon a 0620-341-5708-as mobilszámomon. Üdv. dr. Bizik Zsófia ügyvéd
Varjas Ágnes	2018-06-16-n 23:37 közelében
Tiszteletem Zsófia, foglalkozik még Ön háza adásvételi dolgokkal?
Dr. Bizik Zsófia	2018-06-24-n 16:54 közelében
Természetesen. Ha ingatlan adásvételi szerződést szeretne készíttetni, úgy várom hívását a
Mihály	2015-09-18-n 08:10 közelében
Megvásárolhatja -e gyerek a szülei házát ha még élnek a szülök?
Zsofia-BIZIK-Dr	2015-09-18-n 10:07 közelében
Természetesen megvásárolhatja. Kérem, hívjon a 0620-3415708-as telefonszámon a részletek megbeszélése érdekében. Tisztelettel: Dr. Bizik Zsófia ügyvéd
Bíró Antal	2015-11-06-n 17:35 közelében
T. ügyvéd!
Kell az Ingatlan Adás-Vételhez a energia tanusítvány is!
Zsofia-BIZIK-Dr	2015-11-09-n 15:57 közelében
Általában igen, de nem minden esetben. Tisztelettel: dr. Bizik Zsófia ügyvéd
SZabó Barnabás	2016-01-22-n 09:00 közelében
Már a megvenni kívánt ingatlanban lakunk. Az önrészt a tulajdonos felé havi 50.000- Ft-os részletekben fizetjük, valamint mi fizetjük a rezsit is. Ezt mindaddig fen áll míg a párom a férjétől (aki ezt minden erővel megkísérli elnyújtani, meghiúsítani – nem akar elválni -) el nem tud válni.
A válás kimondása után a 3 gyermekre szeretnénk a Csok-ot igénybe venni és a fennmaradó részt ebből kifizetni. A tulajdonossal van egy olyan megállapodásunk is, hogy amennyiben a vásárlás mégis meg hiúsulna akkor az addig számára megfizetett 50.000 Ft-ok ból mint albérleti díj 30.000- Ft megilleti de a többit részünkre vissza fizeti. A csok igényléséhez, azonban majd egy új adásvételit készítenénk, de hogy addig mi is védve legyünk – nehogy a fejünk felől a hátunk mögött másnak értékesítse az ingatlant -, a kérdésem a következő lenne.
A fentieket egy ingatlan elővételi szerződésben meg lehet e fogalmazni, és azzal tulajdonjog fenntartás mellett az ingatlan tulajdoni lapján a vásárlást illetve annak szándékát fel lehet e tüntettetni, vezettetni?
Mielőbbi válaszát érdeklődéssel várom.
E-mail: bsnewline@gmail.com
tel.: +36-31/782-1419
Zsofia-BIZIK-Dr	2016-01-23-n 22:19 közelében
T. Barnabás!
Az előszerződést nem lehet benyújtani a földhivatalba és ott bejegyezni tul. jog fenntartást vagy függőben tartást. De köti a feleket és peresíthető.
István	2016-01-29-n 17:30 közelében
Családi ház vásárlásánál vannak-e “kötelező” tartozékai az ingatlannak? Gondolok itt gáztűzhely, kandalló, klíma – tehát már eleve beépített eszközök.
Ha van ilyen “lista”, hol tudom ezt megnézni? (Milyen tv, rendelet mondja ezt ki?)
Zsofia-BIZIK-Dr	2016-02-02-n 22:29 közelében
Ilyen lista nincsen. Az ingatlan alkotórésze mindaz, ami az Ingatlannal elválaszthatatlanul-, vagy akként van egyesítve, hogy annak eltávolítása az állag sérelme nélkül nem lehetséges. Tartozék mindaz, ami nem alkotórész ugyan, de az ingatlan rendeltetésszerű használatához vagy épségben tartásához rendszerint szükséges vagy azt elősegíti (Ptk. 5:16§).
Anett	2016-02-09-n 18:31 közelében
Örökös vagyok egy ingatlannál, 1/6 od részben, Érdeklődnék hogy előszerződés kötésénél ha nem tudok jelen lenni, adhatok e meghatalmazást? Válaszát köszönve J Anett
Zsofia-BIZIK-Dr	2016-02-09-n 21:46 közelében
Igen, adhat. Az előszerződés még nem kerül be a földhivatalba, így a meghatalmazás nem feltétlenül kell, h. ügyvéd által ellenjegyzett legyen. De a végleges adásvételi szerződésnél már vagy személyesen kell, h. eljárjon, vagy ügyvéd által ellenjegyzett meghatalmazást kell adnia. Üdv. dr. Bizik Zsófia ügyvéd
Bakos Jánosné, Margarita	2016-02-13-n 20:41 közelében
Tisztelt és kedves Ügyvédnő!
Eladjuk a házunkat, (foglaló, szerződés még nincs) de úgy érezzük megtévesztettek bennünket. A vevő(k) az ingatlanossal megtekintette a házat amit jónak talált, majd másnap az ingatlanügynök aláiratott (február 8-án) velünk egy vételi ajánlatot, (ajánlati kötöttsége: feb. 11.) ami nem az általunk is elfogadható árról szólt. (tehát a szóbeli alku nem volt befejezett). Az ügymenetben (ingatlanos fellépése, ügyvéd kiléte, ügyvédi szerződéstervezet, stb) is több “nem tiszta” dolog merült fel. Elállhatunk e a szerződéskötéstől minden következmény nélkül, ha az ingatlan megbízási szerződésben (amiről az ingatlanos szintén nem tájékoztatott benünket annak idején) a sokadik oldal nagyon apróbetűs részében az áll, hogy (ha az adásvétel meghiúsul) ilyen esetben is meg kell fizetni a megbízási díjat?
Kedden kellene a szerződést aláírni, kérem mielőbbi válaszát.
Köszönettel: Bakosné M.
Zsofia-BIZIK-Dr	2016-02-14-n 17:10 közelében
T. Margarita!
Nyilván elolvasták aláírás előtt a vételi ajánlatot, az árat is és így írták alá annak elfogadását. Ha nem, ez nyilván az önök kockázata. Az ingatlaniroda szerződését nem láttam, így nem tudom véleményezni. Ha nem bíznak meg esetleg az ügyvédben vagy valami aggályosnak tűnik, ha ragaszkodnak hozzám és megbíznak a felek engem a szerződés elkészítésével, úgy van erre lehetőség. Mobilszámom: 0620-3415708 Tisztelettel: dr. Bizik Zsófia ügyvéd
M.Ildikó	2016-02-14-n 13:01 közelében
Én Budapesten élek. Szabolcs megyében van egy földtulajdon, amelynek hatan vagyunk a tulajdonosai. Szeretnénk eladni a telket. Viszont én nem tudok odautazni az adás-vételre. Milyen meghatalmazás szükséges ahhoz, hogy én valakit az ott élők közül meghatalmazzak.
Zsofia-BIZIK-Dr	2016-02-14-n 16:55 közelében
Ügyvéd vagy közjegyző által készített meghatalmazás. T. dr. B.Zs.ü.
Csilik Gábor	2016-02-26-n 06:00 közelében
Tisztelettel kérdezném, leányom 25éve az USAban él, s arra kér, értékesítsem az itthoni lakását. Ő nem jönne haza, ezért szeretném tudni milyen meghatalmazásra lesz szükségem? Várom szíves válaszát.
Zsofia-BIZIK-Dr	2016-03-01-n 17:51 közelében
A kinti külképviselet előtt kell hitelesíttetnie a meghatalmazást. Az adásvételi szerződés elkészítése érdekében hívjon bizalommal a 0620-3415708-as mobilszámomon és a képviselet helyességére is kiterjed majd a gondos ügymenet. Üdv. dr. Bizik Zsófia ügyvéd
Tóth János	2016-02-29-n 07:41 közelében
Ingatlanunk adásvételével kapcsolatban a vevő kifogással él.
Foglalót fizetett, és most arra hivatkozva, hogy félrevezettük (a szerződéshez csatolt energetikai tanúsítvány bizonyos pontjaiban leírtakra hivatkozva, mely szerint az ingatlan egyes pataméterei nem megfelelőek “D” kat. módosítással “C” kat.) visszaköveteli a foglalót.
Levélben az ingatlan vételétől elállt, kérte, hogy a szerződést közös megegyezéssel mondjuk fel. A földhivatalnál a tulajdoni lapra széljegyzetként bejegyeztette tulajdonjog bejegyzés iránti kérelmét, mondván, így kívánja megnehezíteni a további eladást.
Felmondottnak tekinthetjük-e a szerződést, megtarthatjuk-e a foglalót?
Tovább értékesíthetjük-e az ingatlant más vevőnek a bejegyzés ellenére?
Zsofia-BIZIK-Dr	2016-03-01-n 17:43 közelében
Elállni a szerződéstől egyoldalú jogügylet, míg a közös megegyezéses megszüntetés kétoldalú, és közös döntést feltételez. A foglalót az ismertetett információk alapján valószínűleg megtarthatják, ha csak erre hivatkozással állt el a szerződéstől a vevő, a foglaló visszakövetelésének nincsen helye. A tul. lapra nyilván a függőben tartás ténye került feljegyzésre, ez 6 hónapot követően törlésre kerül és azt követően értékesíteni tudják másnak az ingatlant. Vagy közösen kérhetik már hamarabb is a törlését a földhivataltól. Üdv. dr. Bizik Zsófia ügyvéd
Baranyi Tiborné	2016-02-29-n 09:36 közelében
Szeretném megkérdezni, hogy szóbeli megállapodás esetén is ugyanazok a szabályok vonatkoznak arra ha ingatlan eladásról van szó, mint akkor ha alá van írva a szerződés? Köteles vagyok-e eladni az ingatlant, vagy választhatom azt a lehetőséget hogy visszamondom és egy másik félnek eladni, aki többet ad az ingatlanért?
Köszönettel: Baranyi Tiborné
Zsofia-BIZIK-Dr	2016-03-01-n 17:33 közelében
Mivel ingatlan adásvételi szerződést csak írásban lehet érvényesen kötni, így ilyen szerződésre ajánlatot és annak elfogadó nyilatkozatát is csak írásban lehet tenni. Ha ez még nem történt meg, akkor eladhatja másnak az ingatlant. Kérem hívjon a 0620-341-5708-as mobilszámomon, hogy az adásvételi szerződést elkészíthessem és tisztázzuk a részleteket. Üdv. dr. Bizik Zsófia ügyvéd
Vera Mast	2016-03-08-n 05:36 közelében
Tisztelt dr. Bizik Zsófia,
el szeretnénk adni szölönket kis üdülövel, pincével. A földhivataltól kaptam egy igazolást, német állampolgárok vagyunk, hogy a telken 60.000,00 Forint megterhelés van már 2005 óta. Mi semmiféle fizetési felszólitást nem kaptunk egy “behajtótol” sem. Mi a teendö ilyen esetben. Hogy történhet ilyesmi minden információ nélkül? Segitségét elöre is köszönöm. Üdvözlettel Vera és Christoph
Zsofia-BIZIK-Dr	2016-03-08-n 22:19 közelében
Nyilván volt valami előzetes felszólítás vagy valamilyen előzménye a dolognak, nem ismerem a részleteket. Fel kell venni a kapcsolatot a jogosulttal. Látnom kellene az ügy iratait, személyes konzultáció keretében tudnék részletesen foglalkozni az ügyükkel. Valamikor járnak Budapesten?
Nagy Györgyi	2016-03-09-n 06:09 közelében
Vidéki házat szeretnék vásárolni, a megegyezés megtörtént. Az adásvételi szerződés aláírásánál az ügyvédnek személyesen kell jelen lennie? Előre meg lehet írni esetleg a szerződést az ügyvéd és az én aláírásommal? Az ingatlan és a tulajdonosok kb. 250 km-re vannak a mostani lakhelyemtől és nem utaztatnám az ügyvédet csak az aláírás végett. Mi lehet a megoldás? Köszönöm.
Zsofia-BIZIK-Dr	2016-03-09-n 10:32 közelében
Természetesen személyesen jelen kell lennie a feleknek az ügyvéd előtt. De úgy is csinálhatjuk, hogy Ön eljön személyesen, az eladók pedig meghatalmazottal képviseltetik magukat az aláírásnál. Ilyenkor ügyvéd vagy közjegyző által ellenjegyzett meghatalmazásra van szükség, tehát helyben elmennek az eladók egy ügyvédhez/közjegyzőhöz a meghatalmazásért, és azzal jön a szerződéskötésre a meghatalmazott, aki aláír helyettük. Várom hívását a 0620-3415708-as mobilszámomon a részletek megbeszélése érdekében. Üdv. dr. Bizik Zsófia ügyvéd
F. Nikolett	2016-03-09-n 07:54 közelében
Örököltem egy ingatlant. Eladásra került és megtörtént a kifizetés. Írtunk egy papírt két tanuval mindenről. Kérdésem az hogy minden esetben szükséges az ügyvédi ellenjegyzés?
Zsofia-BIZIK-Dr	2016-03-09-n 10:18 közelében
Igen, minden esetben szükséges az ügyvédi ellenjegyzés, mert így a földhivatal nem fogja bejegyezni a vevők tulajdonjogát és nem szerzik meg az ingatlant. Feltétlenül várom hívását a 0620-3415708-as számomon az ügy részleteinek megbeszélése érdekében. Üdv. dr. Bizik Zsófia ügyvéd
Dobozi Lea	2016-03-29-n 09:04 közelében
A vevővel szóban megállapodtunk az ingatlan eladásáról, amelyben annyi csavar van, hogy az ingatlan birtokbaadása és a maradék vételár (90% (teljes vételár – 10 % foglaló) kifizetése augusztus hónap végén történne meg és azt követően visszabérelném az adott ingatlan kb. 3 hónapra.
Pontos dátumot nem tudok mondani, mivel új lakás birtokbaadása az építtetőtől függ, viszont a fennmaradó vételár összeget az építető felé az eladott ingatlan árából fedezném.
A kérdésem az lenne, hogy milyen elemeket célszerű a szerződésben rögzíteni, hogy egyik fél érdeke se sérüljön.
A visszabérlés árát és feltételeit is szeretném az adott szerződésben rögzíteni.
Zsofia-BIZIK-Dr	2016-03-30-n 17:43 közelében
T. Lea!
Amennyiben azt szeretné, hogy az adásvételi szerződést én készítsem el, úgy kérem hívjanak a felek a 0620-3415708-as mobilszámomon. T. dr. B.Zs.ü.
Liszkai Roxána	2016-04-06-n 16:40 közelében
Mobilházat szeretnék vásárolni,ennek adásvétele hogy müködik?
Milyen költségek vannak?Milyen engedélyek szükségesék?
Üdv.Roxi
Zsofia-BIZIK-Dr	2016-04-06-n 21:07 közelében
T. Roxi!
A mobilház ingónak minősül, ennek adásvétele nem ingatlan adásvételi ügylet. Esetleges engedélyek ügyében érdeklődjék az önkormányzat építésügyi osztályánál. Üdv. dr. B.Zs.ü.
Horán Júlia	2016-06-01-n 17:54 közelében
Az ingatlanomat egy külföldi állampolgár venné meg. Lehetséges-e az eladási arat USD-ben meghatárazni az adásvételi szerződésben, van-e valamilyen ok ami miatt ez nem javasolt?
Zsofia-BIZIK-Dr	2016-06-02-n 23:20 közelében
Igen, meg lehet határozni a vételárat USD-ben is, de tüntessék fel az aznapi MNB középárfolyamot is a szerződésben pl. illetékkiszabás alapjához. Üdv. dr. Bizik Zsófia ügyvéd
B. Noémi	2016-06-02-n 12:44 közelében
Jelenlegi, terhelt lakásunkat értékesíteni szeretnénk, nagyobba mennénk, 2 gyermekkel. Szóba került az is, hogy új építésűt választunk, ez esetben viszont szükséges, hogy a lakást előbb értékesítsük, hogy mi is fizetni tudjunk. Jelenleg olyan építkezések zajlanak, amik novemberi átadásúak, de lehet, hogy mire a lakásunkat eladjuk, ez a projekt már lefut és meg kell várnunk egy újabbat (a környéken folyamatosan az építkezések). A kérdésem: Hogyan zajlik a gyakorlatban a birtokba adás ilyen esetben? Béreljem vissza a lakást? Vagy menjek egyből az értékesítés után albérletbe (2 gyerekkel)? Nyilván amíg nem adom el a lakást, nem tudok lépni semmilyen irányba, de félek, hogy a vevő által kitűzött határidőig nem találok másikat.
Zsofia-BIZIK-Dr	2016-06-02-n 23:14 közelében
Használt lakásoknál általában a kapott foglalót adják tovább az új lakás lefoglalózásához, és amikor kifizeti Önnek a vevő a fennmaradó összeget birtokba adáskor, akkor fizeti ki Ön is az újonnan vásárolt lakás utolsó vételárrészletét is és költözhet be az újba.
Új építésűnél nyilván pl. lakásbérléssel lehet áthidalni a hosszabb időszakot vagy a régi lakásában marad még bérlőként néhány hónapig, ha a vevőjével erről meg tud állapodni.
Amennyiben igénybe venné közreműködésemet a szerződés elkészítésében, úgy a részletek megbeszélése érdekében hívjon a 0620-3415708-as mobilszámomon. Üdv. dr. Bizik Zsófia ügyvéd
Kirilla Mihaly	2016-06-07-n 10:50 közelében
Egy udulo ovezetben levo,felkesz hazat kivannak megvenni ajandeknak a nagykoruva valt unokam reszere a haszonelvezetijog fentartasa mellett.A vasarlashoz,es az atirashoz kernem a tanacsat,amennyiben az eladonak nincs ellene kifogasa az ugy esetleges lebonyolitasat.
Tisztelettel, Kirilla Mihaly
Zsofia-BIZIK-Dr	2016-06-08-n 12:21 közelében
Várom hívását a 0620-3415708-as mobilszámomon a részletek megbeszélése érdekében. Üdv. dr. Bizik Zsófia ügyvéd
Malatinszki Edit	2016-06-12-n 15:31 közelében
Szeretném megkérdezni, hogy ingatlan adásvételnél kötelező-e az energetikai tanúsítvány? Ha nem akkor mely esetekben nem szükséges, vagy melyik törvényben, rendeletben tudok utánaolvasni? A tájékoztatást előre is köszönöm. Tisztelettel: Malatinszki Edit
Zsofia-BIZIK-Dr	2016-06-12-n 15:49 közelében
Legtöbbször igen, kell. A részletszabályokat a 176/2008 (VI.30.) Korm. rendelet szabályozza. T. dr. Bizik Zsófia ügyvéd
Vágó Edit	2016-07-07-n 07:21 közelében
Tisztelt Ügyvédnõ
a lakás adásvételi szerzõdését már az eladó által ajánlott ùgyvédi iroda egy fele – fele költségmegosztással elkészitette
A szerzõdés aláirását megelõzö napra lett a lakás elszõr üresen
Bejárható.Mivel a lakásban igy már egy sor leromlott és müszakilag használhatattlan állapotokra került fény a szerzõdés aláirásātól azonnal elálltam és az ügyvédi irodát is errõl értesitettem
Milyen költségeket számolhat fel részemre az ügyvédi iroda ?
Zsofia-BIZIK-Dr	2016-07-10-n 23:43 közelében
Megbízta Ön az irodát írásban a szerződés elkészítésére? Üdv. dr. B.Zs.ü.
Krizanovic Viktória	2016-07-07-n 14:20 közelében
Házat szeretnénk vásárolni a 3 gyermekünkre járó (szoc.pol)Csok+kedvezményes állami támogatású hitelből.
A bank tájékoztatása szerint pl.4M.ft-os háznál a csok mellé(2.2M) +10 %önerő szükséges azaz 400000 ft.
A 10 %-os önrészt miért a teljes vételárhoz mérik?Ez így jogos e a bank részéről?
A 10%-os önrészt hová kinek kell bemutatni ,(befizetni)?
További kérdésem:Mivel banki hitellel vásárolnánk ezért érdekelne hogy a foglaló ami ebben az esetben is 400000ft lenne azt szintén elő kell teremteni?Ez majd a vételárból lemegy de akkor mennyi hitelt is kell felvennem a banktól?
Továbbá…..ha a foglalót letettem….és a bank által kért 10 % önerőm megvan…..és ezt követően netán mégsem adja meg a bank a hitelt,mi a teendő?
Vissza kapom ebben az esetben a foglalót?
Tisztelettel:K.Viktória
Zsofia-BIZIK-Dr	2016-07-10-n 23:17 közelében
Igen, a vételár 10 %-a kell legyen az önrész, a bank jól számolt. Az önrész is a vételár részét képezi, ezt kell először megfizetni majd az eladó részére. A foglaló beleszámít az önrészbe, az az önrész részét képezi. Sikertelen hitelbírálat esetén attól függ, h. elveszíti-e a foglalót, hogy miképp állapodnak meg ezzel kapcsolatban a felek a szerződésben. További információkért kérem hívjon a mobilszámomon (20-3415708), és megbeszéljük az ügy részleteit, ha engem bízna meg a szerződés elkészítésével. T. dr. Bizik Zsófia ügyvéd
B.Fruzsina	2016-07-18-n 20:10 közelében
Tulajdonjog függőben tartása esetén a nyilvántartási kérelemhez szükséges a B400-as adatlap csatolása a földhivatali eljárás megkezdésekor (a 3 adásvételi szerződés mellett), vagy ráér majd a tulajdonjog-bejegyzési engedéllyel együttesen?
Zsofia-BIZIK-Dr	2016-07-26-n 22:32 közelében
Igen, én elkészítem és már beadom az elején. Üdv. dr. B.Zs.ü.
L.ANITA	2016-08-30-n 13:30 közelében
CSOKKAL EGYBEKÖTÖTT HITELT INTÉZÜNK LAKÁS VÁSÁRLÁSHOZ.AZ ADÁSVÉTELI SZERZŐDÉST MEGKÖTÖTTÜK.2 NAP MÚLVA AZ ELADÓ KÖZÖLTE, HOGY MÉGSEM ADJA EL AZ INGATLANT.MÁR KIFIZETTÜK A VÉTELÁR 10%-ÁT, AMI FOGLALÓ VOLT(650.000FT-OT), VALAMINT 350.000 FT ELŐLEGET.
MONDTUK AZ ELADÓNAK, HOGY NEM GOND, AKKOR KÉRJÜK A FOGLALÓ DUPLÁJÁT+ A 350.000 FT ELŐLEGET, VALAMINT JELENJEN MEG AZ ÜGYVÉDNŐ ELŐTT ÉS ADJA ÍRÁSBA A VISSZAMONDÁST.AZT MONDTA, NEM ADJA EL A HÁZAT, PÉNZT VISSZA NEM AD, ÚGYSEM TUDUNK TENNI SEMMIT.VALÓBAN NEM TUDUNK TENNI SEMMIT?
Zsofia-BIZIK-Dr	2016-09-09-n 22:27 közelében
Javaslom, hogy egyrészt tegyenek büntető feljelentést, másrészt jogi úton pereljék vissza a követelt összegeket.
Heni	2016-09-14-n 22:49 közelében
egy befektető cégtől vásároltam egy fél ikertelket. A szerződéskötéskor nem tájékoztattak arról hogy nem fogok tudni felvenni jelzáloghitelt mert nem járulnak hozzá. igy én nem tudok épitkezni, az én értelmezésem szerint igy a megkötött szerződés semmis. hogyan csinálhatnám vissza az egész ügyletet?
Dr. Bizik Zsófia	2016-09-15-n 22:10 közelében
Javaslom, hogy az okiratszerkesztő ügyvédhez forduljon az ügy tisztázása érdekében. Üdv. dr. B.Zs.ü.
Láposi Valéria	2016-11-19-n 16:43 közelében
Eladni készülünk házunkat, a vevő foglalót ad 500.000 Ft-ot, /ami még a vételár 5 %-át sem éri e/, átvételi elismervénnyel /a neten talált rá mintát, amiben szerepel az összes kötelező formai elem /Kérdésem, hogy érvényes-e az így átadott foglaló? Köszönettel.
Dr. Bizik Zsófia	2016-11-22-n 15:38 közelében
A világhálón sokféle “minta” megtalálható. Nem tudom, hogy milyen iratról van szó, így nem mondhatok róla konkrét álláspontot. Javaslom, hogy a foglalót az ügyvéd által készítendő ingatlan adásvételi szerződéssel egyidejűleg fizesse meg a vevő, akkor biztosan nem lesz probléma. Amennyiben szeretnék, hogy a szerződést én készítsem és az ügyletet lebonyolítsam, úgy hívjon a 0620-3415708-as mobilszámomon. Tisztelettel: dr. Bizik Zsófia ügyvéd
Peti	2016-12-06-n 21:38 közelében
Édesanyám tulajdonosa egy ingatlannak, aminek eladása esedékessé vált. 3 millió forint vételárban állapodtunk meg. A vevőink kihasználják a CSOK-ot, ami azonban 2,2 millió forint. Még 800.000 forintról lenne szó. Szerződést szeretnénk írni velük, hogy mindenképpen megkapjuk a fennmaradó összeget. A helyi jegyző azt tanácsolta, hogy akár 2 tanú előtt is megírhatjuk ezt. A kérdésem az lenne, hogy pontosan milyen szerződést kellene íratnunk velük és valóban elegendő a 2 tanú?
Dr. Bizik Zsófia	2016-12-13-n 19:52 közelében
Ingatlan adásvételéről ügyvéd által megszerkesztett és ellenjegyzett okiratban lehet megállapodni.
Ügyvédi ellenjegyzés nélküli szerződés benyújtása esetén a földhivatal a tulajdonváltozást nem jegyzi be,
a kérelmet elutasítja.
Haraszin Tünde	2016-12-13-n 13:31 közelében
Kérdésem az lenne, hogy jelenleg még jelzálog hitellel terhelt ingatlanra köthető-e adás-vételi szerződés, vagy adás-vételi előszerződés. Az általam megvásárolni kívánt lakást ugyanis jelzáloghitelből vásárolta az eladó, a hitelt vég törlesztené abból a pénzből, amit én az ingatlanért fizetek. Jól gondolom, hogy csak a hitel lezárása után lehet szerződni, és a tulajdonjogot a földhivatalnál bejegyeztetni? Valamint a közmű szolgáltatóknál a tulajdonjog átírást bejelenteni?
Dr. Bizik Zsófia	2016-12-19-n 21:55 közelében
Köszönöm levelét. A jelzáloghitellel terhelt ingatlan is értékesíthető, a vételárból kell törleszteni a tartozást. A szerződésben lehet rendezni a jelzáloghitel visszafizetését. A szerződés megkötése után már eljárhat a közműszolgáltatóknál. Ha kéri én is meg tudom kötni a szerződést, keressen telefonon munkaidőben 06-20-341-57-08.
Krisztina	2016-12-19-n 07:23 közelében
édesapám értékesítené ingatlanát, amely 2017-ben lesz 5 éve a nevén. Kérdésem, hogy az adásvételi szerződést a vevővel aláírhatjuk-e idén december 20-án azzal a feltétellel, hogy a vevő ügyvédje csak 2017. januárban inézkedik a földhivatalnál azért, hogy az illeték fizetése alól mentesüljön? Vagy a szerződés dátumának is januárinak kell lennie?
Dr. Bizik Zsófia	2017-01-01-n 16:05 közelében
Köszönöm levelét. Adófizetés szempontjából a szerződés dátuma a mérvadó nem a földhivatali beadás időpontja.
Egyébként illetéket a vevőnek kell fizetni, ez alól nem fog mentesülni. Önök a személyi jövedelemadó
fizetése alól mentesülhetnek, ha 5 évnél régebben szerezték az ingatlant.
Miklós József	2016-12-22-n 18:36 közelében
Tisztelt Ügyvédnő!Több mint egy éve húzódik az ingatlan vásárlásunk, mivel több örököstől kellett megvenni a házat.A magyar örökösöket rendben ki is fizettük , de volt még egy ausztrál állampolgárságú örökös aki időközben elhunyt.Sajnos a megbízott ügyvéd nem tesz meg mindent szerintem a sikeres adásvétel lebonyolítása érdekében.Szóban adtunk megbízást,de már az ügyvédi tisztelet díjat kis fizettük.A tulajdon lapon viszont még a széljegyzéken mindig ott szerepel egy örökös.Tisztességes -e ha ügyvédváltáson gondolkodom?Ön mit tanácsol? Az utolsó örökös örökrésze csak 960000 ft.
Dr. Bizik Zsófia	2017-01-01-n 16:10 közelében
Köszönöm levelét. Jogában áll ügyvédet váltani, de ha a munkadíjat már kifizette akkor nem célszerű. Sajnos az esete elég nehézkes, mert meg kellene találni ki lett az elhunyt örökös örököse Ausztráliában. Vele kell megállapodni és tőle kell megvásárolniuk az ingatlan tulajdonrészét. Esetleg keressenek valakit Ausztráliában aki ott a helyszínen utána tud nézni az ügynek.
Iskum Ágnes	2016-12-27-n 20:08 közelében
Tisztelt Ügyvédnő! Segítségét szeretném kérni.Fiam 2 hónappal ezelőtt értékesítette édesanyámtól megvett lakását. Édesanyám 2014-ben elhalálozott,az ingóság a lakás tartozéka volt,aminek én vagyok az örököse.A megbízott ingatlanos a szerződésben tarozéknak belevette a gáztüzhelyet,A többi konyhai berendezés maradt az én tulajdonomban.A vétel után átadta a fiam a vevőnek a kulcsot.Időközben villanyóra csere vált szükségessé,ami miatt,a vevő nem engedte elvinni az ingóságainkat,arra hivatkozva,hogy amig a villanyóra csere nem bonyolódik le,visszatartja a bútorokat.Mivel időben a villanyóra csere elhúzodott,a vevő fájdalomdíj címen visszatartja a konyhai bútoraimat,vagyis úgy gondolja,hogy őt megilleti,mert kár érte.Albérlőket kellett visszamondania a villanyóra csere elhúzódása miatt.Kérdésem az lenne,mivel a bútorok nem az eladó tulajdonában voltak,az ingatlan eladásakor,jogában áll e a vevőnek édesanyám hagyatékára igényt támasztani,és hogy tudnám érvényesíteni az igazamat?A hölgy ragaszkodik a kártérítéshez ilyen módon.Tisztelettel: I.Ágnes
Dr. Bizik Zsófia	2017-01-01-n 16:13 közelében
Köszönöm levelét. Önnek az eladó és vevő vitájához semmi köze. Jogosult elvinni a bútorait. Ha az új tulajdonos nem adja ki akkor megfelelő igazolható felszólítás (pl: ügyvédi felszólítás )után pert indíthat ingóság kiadása iránt. Azonban mérlegelje, a per költségeit és az ingóságok értékét. Csak akkor célszerű perelni ha a perköltségek kisebbek mint az ingóság értéke.
B. Anita	2017-01-24-n 10:29 közelében
Tisztelt ügyvédnő! Kérdésem a következő: kézzel irott adásvételi szerzödésunk van, én vagyok feltüntetve mint vevö párom külföldön tartozkodott akkor. igy ki tehet a házból engem és a gyerekeket? ugy mond engem lehet tekinteni tulajdonosnak ? természetesen ügyvédnél is hitelesiteni szeretném minél elöbb. a papiron minden rajta van , tanuk is. várom válaszát.
Dr. Bizik Zsófia	2017-02-05-n 19:30 közelében
Ügyvéd (vagy közjegyző) által készített és ellenjegyzett irat szükséges az ingatlan tulajdonjogának megszerzéséhez. A tulajdonjogot csak akkor szerzi meg, amikor azt a földhivatal be is jegyzi az ingatlan-nyilvántartásba.
T. dr. B.Zs.ü.
Röhrig Éva	2017-02-16-n 23:07 közelében
Tisztelt Ügyvédnő, ha ügyvéd készíti az adásvételi szerződést, a vevőnek be kell-e jelenteni az ingatlanhatóságnak a vásárlást, vagy sem. Azaz értesítenek, vagy nekem van feladatom? Köszönettel. R.É.
Dr. Bizik Zsófia	2017-02-17-n 17:09 közelében
Az elkészített adásvételi szerződést és mellékleteit be kell nyújtani a földhivatalhoz, ezt végezheti az ügyvéd vagy a vevő is, állapodjanak meg róla, melyikük viszi el a földhivatalba. A meghozott határozatról (a tul. jog bejegyzéséről) a földhivatal kiértesíti az ügyvédet. A NAV-ot a földhiv. értesíti hivatalból az ügyletről.
Horváth Margit	2017-02-18-n 10:25 közelében
Társasházi lakás árverezése esetén az új tulajdonos mikortól kötelezhető közös költség fizetésre?
A földhivatali bejegyzés napjától vagy a birtokbavétel napjától?
Van-e erre egyértelmű jogszabály?
Tisztelettel: Horváth Margit
Dr. Bizik Zsófia	2017-02-21-n 20:44 közelében
Az ingatlan tulajdonjogát az ingatlan-nyilvántartási bejegyzésével szerzi meg. A tulajdonjog megszerzésével az új tulajdonost terheli az ingatlan után fizetendő közös költség is.Tisztelettel: Dr. Bizik Zsófia ügyvéd
Miklós Daniella	2017-02-18-n 16:16 közelében
Lakást szeretnénk venni,hogyan lehet azt megoldani a legegyszerübben,hogy a testvéremmel közös tulajdon legyen,de ne kelljen hazautaznia külföldröl? Egyedüli vevöként aláírhatok egy olyan szerzödést,amiben a tulajdonjog el van osztva kettönk között? Vagy ez így csak elajándékozással müködhet? Illetve az ajándékozásnak mennyi a díja? Elöre köszönöm válaszát!
Dr. Bizik Zsófia	2017-02-21-n 22:11 közelében
T. Daniella!
Meghatalmazással a legegyszerűbb megoldani. Várom hívását a 0620-3415708-as mobilszámomon, és átbeszéljük a lehetőségeket és a részleteket.
Tóth Sándor	2017-02-21-n 08:30 közelében
Tisztelt Ügyvédnő. Vásároltam egy lakást , a megtekintéskor megegyeztünk a benne lévő bútor árában. Az adásvételi szerződésbe nem írtuk bele. az ingatlan árába számoltuk bele. A birtokba vételem után jött az eladó ,hogy elviszi a bútort mert az az övé.Meg teheti? Tisztelettel köszönöm válaszát, bármi lesz is.
Dr. Bizik Zsófia	2017-02-22-n 23:52 közelében
Fontos lenne ismerni az ügy pontos körülményeit (szerződés szövege, stb.). Amennyiben bizonyítani tudja, hogy pontosan miben állapodtak meg az eladóval, akkor jó esélye van arra, hogy érvényt tudjon szerezni álláspontjának, peren kívüli vagy peres eljárás során. Különben csak a szerződés szövegére hagyatkozhat, ami nem tért ki külön a bútorokra.
R. Éva	2017-03-01-n 22:17 közelében
A 3 gyermekemmel 1/4 részben vagyunk tulajdonostársak egy budai 53 nm-es öröklakásban, (ami az én örökségem lett volna) és amit az Édesapám anno – kérésemre – így vett meg. Nekünk volt lakásunk, ebben a lakásban nem laktunk Édesapám halála után sem.
A két nagyobb gyermekemet ez a lakás soha nem érdekelte, pedig még lakhatásra is felkínáltam nekik. 15-20 évig be sem tették a lábukat és nem járultak hozzá a lakás fent tartásához, felújításához.
Ezért ebből többször lett vita és évekig tartó mosolyszünet köztünk.
A legkisebbik gyermekem 4 éve örült a lehetőségnek és beköltözött a lakásba, -a testvérei tudtával-, akik semmi kifogást nem emeltek ez ellen, sőt szóban megegyeztek, hogy eladják nekik a negyed-negyed részüket. Még azt is megbeszélték, hogy az autóhitele lejárta után előbb a középső gyermekem részét, majd ezt követően a legnagyobb gyermekem részét veszi meg.
Ezt követően volt egy nézeteltérés a két nagyobb és a legkisebb gyermekem között, (ami abból adódott, hogy a legkisebbik gyermekem nem akarta kifizetni a testvérei helyett a kommunális adó elmaradást). Ennek az lett a következménye, hogy kaptunk egy Földhivatali bejegyzést, miszerint a legnagyobb gyermekem elajándékozta a részét a középső gyermekemnek, amiről sem a legkisebb gyermekemet, sem engem nem tájékoztattak.
Biztos vagyok abban, hogy mindezt nem önzetlenül és ingyen tette, hanem megállapodtak, amivel helyzetbe hozták a legkisebb gyermekem, mert beleakarják kényszeríteni egy nagyobb összegű hitel felvételébe, amit nem szeretne.
Kérdésem az lenne, hogy az ajándékozási szerződést, a korábbi “szóbeli megállapodás” miatt meglehet-e támadni, illetve érvénytelenné tenni?
Üdvözlöm: R. Éva
Dr. Bizik Zsófia	2017-03-12-n 13:08 közelében
A közös tulajdon esetén a saját tulajdoni hányadával mindegyik tulajdonostárs szabadon rendelkezik, tehát akár el is ajándékozhatja. Eladás esetén a többi tulajdonostársat elővásárlási jog illeti meg. Ajándékozás esetén azonban a többi tulajdonostárs nem akadályozhatja meg az ajándékozó szándékát, a korábbi szóbeli megállapodásra eredményesen nem tudnak hivatkozni.
A tulajdonostársakat tulajdoni hányaduk arányában terhelik a dologgal kapcsolatos kiadások, a közös tulajdoni viszonyból eredő kötelezettségek, és ugyanilyen arányban viselik a dologban beállott kárt is. Ennek értelmében az adófizetési kötelezettség az összes tulajdonostársat terheli.
Tamás	2017-03-11-n 13:43 közelében
Tiszteletem! Tíz éve vásároltam egy ingatlant. Kézzel írt adásvételi szerződéstiirtunk amin szerepelt cim helyrajziszám a kifizetett összeg tanuk a vevő illetve az eladó összes adata és aláirása. Akkor nem irattam át hivatalosan. Most szerettem volna mert épitkezni szeretnék a telekre. Ujra felkerestem az eladókat hogy csináljuk meg hivatalosan a papirokat elmondtam szándékaimat és azt a választ kaptam hogy nem foglalkoznak a dologgal. Nem érdekli a dolog őket nem irnak semmilyen hivatalos papirt. Most mit tudok tenni? Köszönöm válaszát. TAMÁS
Dr. Bizik Zsófia	2017-03-15-n 16:12 közelében
Az ingatlan-adásvételi szerződésben a felek személyét, az adásvétel tárgyát, a tulajdonátruházási szándékot és a vételárat kell rögzíteni ahhoz, hogy a szerződés létrejöjjön.
A Polgári Törvénykönyv Ptk. 6:7. § (2) bekezdése értelmében az írásba foglaláshoz elegendő, ha a nyilatkozatot a nyilatkozattevő aláírja. Ezzel szemben az Ingatlan-nyilántartásról szóló törvény. 32. § (3) bekezdése kimondja, hogy tulajdonjog bejegyzésére csak közokirat vagy ügyvéd (jogtanácsos) által ellenjegyzett magánokirat alapján kerülhet sor.
Abban az esetben, ha az adásvételi szerződést ügyvéd nem jegyezte ellen, hanem a felek és tanúk írták alá, a tulajdonos a bíróságtól kérheti az ingatlanon fennálló tulajdonjogának megállapítását. Pert kell tehát indítania. Az ügyben hozott bírósági határozat alapján az Fölhivatal be tudja jegyezni a vevő tulajdonjogát az ingatlan-nyilvántartásba.
P. Barbara	2017-05-05-n 09:24 közelében
Egy kérdéssel fordulnék Önhöz. 2015 novemberében vásároltunk egy zártkerti ingatlant, az ügyvédet az eladó szerezte (ismerőse). A probléma az hogy hiába fizettük ki a vételárat, hiába írtuk alá a szerződést, az ingatlan a mai napig nem került a nevünkre. Érdeklődtem a földhivatalnál, hogy hol akadhatott el az ügy mivel levelet nem kaptunk hogy a miénk lenne az ingatlan, akkor mondták hogy még az előző tulaj(ok) nevén van, de mivel az egyik meghalt így a lánya örökölte a tulajdonrészt. Kerestük az “eladót” hogy ezt mondták a földhivatalban, meg sem volt lepődve, megígérte hogy beszél az ügyvéddel, de azóta sem történt változás (több mint egy hónapja). Ilyenkor mi mit tehetünk?
Dr. Bizik Zsófia	2017-05-29-n 20:49 közelében
Javasolnám, hogy Önök vegyék fel a szerződést elkészítő ügyvéddel a kapcsolatot, kérjék el tőle a földhivatali ügyintézéshez szükséges papírokat, és ha ő még nem adta be, akkor Önök adják be a bejegyzési kérelmet a fölhivatalnak.
Amennyiben a hagyatéki eljárás még folyamatban van, mindenképpen jelezni kell az eljáró közjegyzőnek az adásvétel tényét, hiszen ebben az esetben a hagyatékátadó végzésbe bele kell foglalni a korábbi adásvétel tényét.
Mindenképp lépjenek az ügyben, ne várjanak a másik félre, hiszen az adásvétel tényét már régen be kellett volna jegyezni a tulajdoni lapra.
Tiszteltette: Dr. Bizik Zsófia ügyéd
Kiss Gabriella	2017-05-05-n 17:41 közelében
Édesanyám házát hárman örököltük meg a testvéreimmel. A bátyám külföldön él, a hagyatéki tárgyalásra nem tud hazajönni, de az idézést a nővérem átvette helyette, így azt mondta nekünk a közjegyző, hogy minden rendben az ingatlan hármunk nevére fog átkerülni. A kérdésem az lenne, hogy ha eladásra kerül a sor az adásvételi szerződés írásakor mindhármunknak jelen kell lennünk vagy a bátyám meghatalmazhat egyikünket, hogy járjon el a nevében?
Dr. Bizik Zsófia	2017-05-21-n 20:13 közelében
Az adásvételi szerződés aláírható megfelelő, hivatalos formámban meghatalmazott képviselő útján is. Ebben az esetben azonban nagyon fontos odafigyelni a meghatalmazás alaki követelményeire annak érdekében, hogy az adásvételi szerződés ne legyen a későbbiekben megtámadható.
Vállalom az ingatlan adásvételi szerződések megkötését, a meghatalmazási okirat előkészítését. Várom hívását a 0620-341-5708-as telefonszámon.
Kiss Gabriella	2017-05-26-n 14:24 közelében
Köszönöm a válaszát. A problémánk időközben megoldódott, a testvérem is jelen tud lenni az adásvételi szerződés aláírásakor.
Emma	2017-05-07-n 23:50 közelében
Kedves Zsófia! Én egy családi házat szeretnék megvásárolni ha lehetséges. A tulajdonos idős bácsi otthonban él 17 éve. Szellemileg már nem ép a bácsi és örököse nincs. Az lenne a kérdésem hogy ilyen esetben lehetséges e az ingatlant megvásárolni? Tisztelettel: Emma
Dr. Bizik Zsófia	2017-05-08-n 19:26 közelében
T. Emma!
Gondnokság alá kell helyeztetni és a gondnok aláírhat akkor helyette.
Ambrus lászló	2017-05-08-n 18:11 közelében
Tiszteletem.Aladnák egy vidéki családi házat hozzátartozó szántóval.Jelentkezett egy vevő aki lefoglalózta két tanu előtt a családiházat a hozzá tartozó külterületi szántóval együtt/2054nm lakóudvar házzal+1816nm küterületi szánt külön hejrajzi számon de egymás folytatásaként/de a papíron csak a foglaló átvételi dátuma szerepel,az hogy meddig kell megkötni a szerződést az sajnos nem.A vevő óckodik szerződést kötni mert a jelenlegi törvények értelmében adásvételi szerződés megkötése után a polgármesteri hivatal ban ki kell függeszteni/60-vagy 90napra/ a külterületi szántó eladását.Mit tehetek?
Dr. Bizik Zsófia	2017-05-21-n 19:59 közelében
A hatályos Földforgalmi törvény és a hozzá kapcsolódó kormányrendelet (474/2013. (XII. 12.) Korm. rendelet – az elővásárlási és előhaszonbérleti jog gyakorlása érdekében az adás-vételi és a haszonbérleti szerződés hirdetményi úton történő közlésére vonatkozó eljárási szabályokról) értelmében ki kell függeszteni az önkormányzat hirdetőtábláján az adásvételi szerződést, ennek elkerülésére nincs lehetőség.
Pásztor Andrásné	2017-05-11-n 05:43 közelében
Kedves Ügyvédnö!Házas ingatlant szeretnénk el adni, édesanyám ágybanfekvö beteg tehát nem tudom elvinni a szerzödés aláirására. Kérdésem az, hogy én mint gyermeke meghatalmazással eljárhatok_e az ö nevében.Anyukám szellemileg épp irni is tud,de milyen meghatalmazást fogad el az ügyvéd.Válaszát elöre is köszönöm.
Dr. Bizik Zsófia	2017-05-14-n 23:02 közelében
Ügyvéd által ellenjegyzett vagy közjegyző által készített meghatalmazás fogadható csak el az ingatlan adásvételhez.
Szükség esetén a szerződés elkészítése érdekében keressen munkaidőben a 0620-3415708-as mobilszámomon.
Pásztor Andrásné	2017-05-15-n 19:04 közelében
Köszönöm a válaszát,megoldódott a dolog. Az adásvételt lebonyolító ügyvéd házhoz jön, így nincs szükség meghatalmazásra. Köszönettel; Pásztorné.
Kis Tóthné Trungel Mária	2017-05-16-n 17:36 közelében
Édesanyám idén januárban hunyt el, a hagyatéki tárgyalás augusztus 23.-án lesz. Kérdésem, hogy árulhatjuk -e házát és köthetünk -e előszerződést. Egy ingatlan irodát szeretnénk megbízni az eladással kapcsolatban.
Dr. Bizik Zsófia	2017-05-23-n 11:08 közelében
A hagyaték átadásáig nem tudják elidegeníteni, de előszerződést köthetnek az ingatlan későbbi eladása érdekében.
Vállalom az ingatlan adásvételi szerződés,előszerződés megkötését, várom hívását a 0620-341-5708-as telefonszámon.
Vojtekné Hajdú Tímea	2017-05-21-n 21:22 közelében
Férjemmel lakás vásárlását tervezzük,viszont a foglaló kifizetésétől tartunk, mivel még a bankkal nem csináltattunk előbírálatot. Ha kifizetjük a foglalót,és meghiúsul a vétel a bank miatt,azért mert nem kapjuk meg a kért kölcsön összeget,akkor a foglalót elveszítjük vagy visszakapjuk?Mi számítunk felelősnek azért,hogy nem kapjuk meg a kölcsönt?
Vojtekné
Dr. Bizik Zsófia	2017-05-23-n 10:53 közelében
T. Vojtekné!
Javaslom, hogy az előzetes hitelbírálatot mihamarabb csináltassák meg és utána szerződjenek. Vagy a vételi ajánlatnál kössék ki a felek, hogy a foglalót nem veszítik el kedvezőtlen hitelbírálat esetén.
Kocsács Géza	2017-06-01-n 18:55 közelében
Olyan kérdésem lenne, hogy vennénk egy családi házat ,de jelzálogos!
Adásvételi szerződére kellene hozni az eladónak a friss jelenlegi adósságértéket? ill ez befolyásolja e az ingatlanvételt?
Dr. Bizik Zsófia	2017-06-05-n 18:15 közelében
Várom a hívását munkaidőben a 0620-3415708-as mobilszámomon a szerződés részleteinek megbeszélése érdekében.
A szerződés természetesen elkészíthető akkor is, ha teher van az ingatlanon, és a vételárból lesz most visszafizetve a bank egyenlegközlése alapján.
E. András	2017-06-13-n 09:12 közelében
Adásvételi szerződést kötöttünk a lakásunkra, ezzel egyidejűleg a vevő 10%-ot kifizetett foglalóként, a maradékot pedig két egyenlő részletben vállalta 2 hónapon belül. Az első részlettel már csúszásban van és azt sem látjuk biztosítottnak, hogy a végső határidőre a teljes összeget megkapjuk. Mi mint eladó mikor állhatunk el a szerződéstől? A részteljesítés késedelme esetén vagy a végső határidő lejártát követően?
Dr. Bizik Zsófia	2017-07-12-n 21:25 közelében
Fontos lenne áttanulmányozni az adásvételi szerződést, hátha tartalmaz rendelkezést arra az esetre, ha az egyik vagy a másik fél késedelembe esik. Amennyiben az adásvételi szerződésben erre nem tértek ki, akkor a hatályos Polgári törvénykönyv szabályai az irányadók, amely szerint a pénztartozás esetén a kötelezett a késedelembe esés időpontjától kezdődően a késedelemmel érintett naptári félév első napján érvényes jegybanki alapkamattal megegyező mértékű késedelmi kamatot köteles fizetni, akkor is, ha a pénztartozás egyébként kamatmentes volt. A kamatfizetési kötelezettség akkor is beáll, ha a kötelezett késedelmét kimenti.
Ha a kötelezett késedelembe esik, a jogosult követelheti a teljesítést, vagy ha a késedelem következtében a szerződés teljesítéséhez fűződő érdeke megszűnt, elállhat a szerződéstől. A jogosult elállásához nincs szükség a teljesítéshez fűződő érdek megszűnésének bizonyítására, ha
Amennyiben úgy ítélik meg, hogy az ügybe szükségük lenne jogi segítségre, kérem keressenek a
a 06-20-341-5708-as telefonszámon.
Csilla	2017-06-29-n 20:03 közelében
T. Ügyvédnő! Az öcsém tavaly örökölt egy lakást, amit egy éven belül eladott. Úgy hallottam, hogy 3 hónapon belül lakásra vagy lakás célú befektetésre kell költenie az árát, mert különben 40%-át le kell adóznia a NAV felé. Kérdésem: milyen időponttól számítva “ketyeg” ez a 3 hónap (átadás-átvétel, földhivatali bejegyzés stb.)?
Dr. Bizik Zsófia	2017-08-01-n 22:41 közelében
Az örökölt ingatlan eladása esetén az szja alapból le lehet vonni a hagyatéki eljárásban meghatározott ingatlan értékét. Tehát a testvérének csak az után a rész után kellene szja-t fizetnie, amennyivel többért adta el az ingatlant, mint amennyi a hagyatéki eljárásban az ingatlan értékeként fel volt tüntetve. Az szja mértéke 15%. A témával kapcsolatban további információt a honlapomon is találhatnak.
Egy éven belüli ingatlanvásárlásnál igénybe tudja venni az illetékkedvezményt.
redeia	2017-07-25-n 22:57 közelében
Van egy családi házban 1/12-ed tulajdoni részem, amit végrehajtás terhel. Az lenne a kérdésem, hogy az egyik tulajdonos társnak el tudom adni a részemet? Mi lenne ennek a menete? Továbbá az ingatlanon vannak egyéb közüzemi tartozások is, ezek csökkentik a tulajdonom értékét?
Dr. Bizik Zsófia	2017-07-28-n 18:59 közelében
Csak a végrehajtó közreműködésével tudja eladni a részét, így javaslom, hogy vegye fel a kapcsolatot a végrehajtóval. Üdv. dr. B.Zs.ü.
Apsáj Andrea	2017-07-29-n 00:15 közelében
Tisztelt Ügyvédnő! Családi házat szeretnénk vásárolni.A családi háznak van egy haszonélvezeti joggal rendelkező személye is.Mi a haszonélvezeti joggal élő személyel állunk rokonságban.Közösen szeretnénk megvásárolni az ingatlant.Megoldható az,hogy az ingatlan közös tujadonba kerüljön?Mivel közösen adjuk össze a vételárat?Mi a párommal szeretnénk ezt,hogy biztosítva legyünk a továbbiakban.Továbbá az,hogy én csak (21 éve)élettársi kapcsolatban élek a párommal akadály lehet?Előre is köszönöm válaszát!
Dr. Bizik Zsófia	2017-07-30-n 22:23 közelében
Nem akadály, a szerződés természetesen megköthető.
Várom jelentkezését a 0620-3415708-as mobilszámomon a szerződés részleteinek megbeszélése érdekében.
Farkas Józsefné	2017-09-06-n 21:12 közelében
Tisztelt ügyvédnő!Szeretném megkérdezni, hogy egy ügyvéd megcsinálhatja-e saját magának és a feleségének az adásvételi szerződést?A lányom eladta a lakását és egy ügyvéd és a felesége vásárolta meg. Köszönöm a segítő válaszát.
Dr. Bizik Zsófia	2017-09-10-n 23:41 közelében
Saját magának nem ellenjegyezheti a szerződést a vevő ügyvéd.
M. Csilla	2017-09-12-n 10:14 közelében
Tisztelt Ügyvédnő! Férjemmel 50-50%-ban vagyunk tulajdonosai egy építési teleknek.Szeretném az Ő részét készpénzért megvásárolni.Milyen iratok szükségessek ehhez és hogy lehet a legegyszerűbben megoldani? Megírhatjuk magunk az adásvételi szerződést? Milyen költségvonzata (adó, illeték, földhivatali bejegyzés stb.)lesz? Köszönettel
Dr. Bizik Zsófia	2017-09-12-n 22:48 közelében
Ügyvéd által ellenjegyzett adásvételi szerződésben lehet csak megvenni a telekrészt. A honlapomon tájékozódhat a költségekről.
Elérhet szükség esetén a 0620-3415708-as mobilszámomon. T. dr. Bizik Zsófia ügyvéd
Gyula	2017-11-01-n 08:06 közelében
2015-ben a párom az elvált férjétől megvásárolta a közös lakásuk férjnek itélt 1/2 részét. A volt férj csak úgy volt hajlandó ebbe belemenni, hogy az adásvételi szerződés záradékába bele kellett venni, hogy ha 5 éven belül magasabb áron adja el a párom a lakást akkor őneki a vételi ár különbözetének a felét ki kell fizetni. Most lehetőség lenne egy másik nagyobb lakás vásárlására és a jelenlegi lakást ehhezz el kelllene adni jelenleg magasabb áron mivel megváltoztak a lakás árak. persze a nagyobb lakás amit megszeretne vásárolni szintén drágább most. Nem nyerészkedési céllal kerülne eladásra a lakás. Kérdés van-e mód a záradék megsemmisitésére, vagy 5 évig meg van kötve a keze a páromnak?
Dr. Bizik Zsófia	2017-11-05-n 16:30 közelében
Ebben az esetben nyilván szerződéses kötelezettsége 5 évig áll fenn, mely igény adott esetben perben érvényesíthető. Mindemellett fontos lenne ismernem a korábban kötött szerződés szövegét is. Kérem keressen a 06-20-341-5708-as telefonszámon a lehetőségek megbeszélése érdekében.
Tóth Gyuláné	2017-11-07-n 13:46 közelében
A szomszédom házát szeretnénk a fiunknak megvenni. A házra az OTP faktoring jelzálogot jegyzett be, mert a hitelt nem fizették. A szomszédom meghalt, négy örökös megörökölte az ingatlan felét és természetesen a hitelt is. Most az özvegy és a négy örökös értékesítené a házat, melyet szeretnénk megvenni. Van-e erre lehetőség. Ezenkívül a szomszédasszonynak van egy kártyahitele is , amelyet ugyan fizet és nincs a házra terhelve, de az is a faktoringhoz tartozik (többet erről nem tudok). Kivitelezhető-e ennek a háznak a megvásárlása, attól félek, hogy esetleg még más előre nem látható hitelt is ráterhelnek az ingatlanra, amit a vásárláskor még nem látunk, de megelőzi az ingatlan tulajdon bejegyzését a fiam nevére. Válaszát előre is köszönöm!
Dr. Bizik Zsófia	2017-11-13-n 18:47 közelében
Azt javaslom, hogy az ingatlanra vonatkozó összes adatot, dokumentumot tanulmányozzák át egy jogász segítségével annak érdekében, hogy pontosan tisztában legyenek az ingatlan tulajdoni helyzetével és az esetlegesen felmerülő problémákkal. Fontos lenne az ingatlan tulajdoni lapjának, illetve a faktoring szerződésnek a pontos megismerése, nehogy újabb, ma még ismeretlen terhekkel vásárolják meg az ingatlant.
P.Petra	2017-11-14-n 15:56 közelében
2016.év végén vásároltam egy ingatlant, melynek adásvételi szerződésében a korábbi tulajdonosok nyilatkoztak és aláírásukkal ellenjegyezték, hogy az általuk eladásra kínált lakás per- és tehermentes. Azóta kiderült, hogy a társasház ellen 2006 óta folyamatban van egy külföldi végrehajtási per. Eddig 200.000 Ft-ot kellett befizetni, de a felperes az elmúlt héten a korábbi közös megegyezéstől elállt (szerződést nem írja alá), így magasabb összeget követel, mely lakásonként közel 1 Millió Forint plusz befizetést eredményez. Ez az összeg közös költségnek minősül majd, így be nem fizetése végrehajtást von maga után.
A kisebb befizetése miatt nem szándékoztam eddig pereskedni, mivel perköltség és kifizetett összeg aránya nem lett volna reális, illetve mielőbb túl szerettem volna lenni a procedúrán.
Érdeklődni szeretnék, hogy ezt az összeget (1 Millió )köteles vagyok-e befizetni vagy csak befizetés után terhelhető tovább peres úton a korábbi tulajdonosok felé? Van-e valamilyen lehetőség, hogy ebből az ügyből”jól” ki tudjak jönni és minimálisan károsuljak.
Köszönöm előre is a mielőbbi válaszát.
Dr. Bizik Zsófia	2017-11-22-n 11:35 közelében
Ebben az esetben a korábbi tulajdonossal szemben kártérítési eljárását lehet kezdeményezni. Érdemes azonban megfontolni a jogi képviselet szükségességét, annak érdekében, hogy hatékonyan tudja érvényesíteni érdekeit. Vizsgálandó, hogy az eladónak igazolható módon volt-e tudomása a társasházzal szemben folyamatban lévő perről és erről igazolható módon tájékoztatta-e Önt a megvásárlás előtt.
Molnár Bianka	2017-11-17-n 12:02 közelében
Lakásunkat eladtuk. A szerződésben rögzítettük, hogy a vevő megtekintett műszaki állapotban veszi meg az ingatlant és megtekintett állapotban kell birtokba adni. Ebbe a klíma berendezés bele tartozik? A hirdetésben sem tüntettük fel, hogy a klíma a lakás része.
Dr. Bizik Zsófia	2017-12-11-n 19:07 közelében
Amennyiben a klíma berendezésről az adásvételi szerződésben külön nem nyilatkoztak, és a megtekintéskor az ingatlanban volt, akkor igen, beletartozik, az ingatlan tartozéka.
Fontos lenne azonban ismerni a szerződés pontos szövegét, hogy megfelelő tájékoztatást tudjak adni Önnek.
Csengery Szilvia	2017-12-06-n 17:02 közelében
2016 november 14.én újépítésű lakás vásárlására kötöttem adásvételi szerződést.2017 január 27.-én eladtam a korábbi lakásomat. Kérdésem az illetékkiszabásra vonatkozik. Az új lakásra a tulajdonjogom még az építkezés és a Társasház alapítás csúszása miatt nem került bejegyzésre és lehetséges, hogy 2018 január 27.-ig sem fog megtörténni. A fizetendő illetékből az egy évvel korábban vagy egy évvel később eladott lakás értéke utáni rész levonhatóságát az adásvételi szerződés megkötése vagy a tulajdonjog bejegyzése időpontjától veszik figyelembe?
Válaszát előre is köszönöm!Szilvia
Dr. Bizik Zsófia	2018-01-01-n 14:05 közelében
Illetékfizetési kötelezettség visszterhes vagyonátruházás megkötésének napján keletkezik, tehát az adásvételi szerződés aláírásának, keltének időpontját kell ebben az esetben figyelembe venni.
Nyéki Hajnalka	2017-12-13-n 20:22 közelében
A megvásárolni kívánt ingatlan tulaja külföldön él és csak az adásvételi szerződés aláírására jönnek haza.A ház hitelre lesz amiért az Otp bank csinál egy előzetes értékbecslést amit alá kellene írnia a tulajnak.Elegendő hogy ha a tulaj egy meghalalmazotja írja alá? A meghatalmazást ügyvéd álltal kell hitelesíteni vagy elég két tanuval?Köszönöm válaszát
Dr. Bizik Zsófia	2017-12-30-n 22:49 közelében
Javaslom, hogy kérdezzék meg az Otp Bankot ezzel kapcsolatban, hogy elfogadnak-e meghatalmazást, és ha igen, akkor milyet? Teljes bizonyító erejű magánokiratot vagy közokiratot? Amennyiben magánokirat elegendő, akkor az alábbi esetek közül lehet választani:
1) a kiállító az okiratot sajátkezűleg írja és aláírja;
2) két tanú az okiraton aláírásával igazolja, hogy a kiállító a nem általa írt okiratot előttük írta alá, vagy aláírását előttük sajátkezű aláírásának ismerte el; az okiraton a tanúk lakóhelyét (címét) is fel kell tüntetni;
3) a kiállító aláírása vagy kézjegye az okiraton bíróilag vagy közjegyzőileg hitelesítve van;
5) ügyvéd (jogtanácsos) az általa készített okirat szabályszerű ellenjegyzéssel látja el, amely igazolja, hogy a kiállító a nem általa írt okiratot előtte írta alá, vagy aláírását előtte saját kezű aláírásának ismerte el, illetőleg a kiállító minősített elektronikus aláírásával aláírt elektronikus okirat tartalma az ügyvéd által készített elektronikus okiratéval megegyezik;
6) az elektronikus okiraton kiállítója minősített elektronikus aláírást vagy minősített tanúsítványon alapuló fokozott biztonságú elektronikus aláírást helyezett el.
A közokiratot bíróság, közjegyző vagy más hatóság, illetve közigazgatási szerv ügykörén belül, a jogszabályi rendelkezéseknek megfelelő módon állítja ki.
Tapasztalatom szerint a bank közokiratot vár el, konzulátus előttit, de erről a bank tud nyilatkozni.
Horváth Dávid	2017-12-21-n 16:10 közelében
Olyan kérdésem lenne, hogy ház adásvételi szerződése hiteles-e ha csak az eladó, a vevő, és az ügyvéd írta alá. Köszönöm a válaszát
Dr. Bizik Zsófia	2017-12-23-n 23:23 közelében
Igen, amennyiben ügyvédi ellenjegyzés is történt bélyegzővel és szárazbélyegzővel együtt.
Molnár Mária	2018-01-04-n 19:11 közelében
Az lenne a kérdésem,hogy lakás vásárlása esetén az önerőnek hol kell szerepelnie hivatalosan,illetve,hogy mi számít es mi lehet önerő?
Dr. Bizik Zsófia	2018-01-20-n 19:31 közelében
Az önerő a saját forrás, ami lehet készpénz, lakástakarékpénztári megtakarítás, munkáltatói kölcsön, állami támogatás, bankszámlán elhelyezett megtakarítás, stb.
Az a forrás, amit nem a bank fizet hitellel való vásárlás esetén. A szerződésben szerepel pontosan, hogy a vételárból mennyi az önerő és mennyi a banki hitel összege.
Erdei Margit	2018-01-18-n 10:40 közelében
Lakásunkat szeretnénk értékesíteni. A potenciális vevőnknek viszont nem áll rendelkezésére a foglaló összege sem. 0% önrésszel venne fel hitelt.
Plussz ingatlanfedezet bevonásával szeretné az önrészt fedezni.
Mennyire jelent ez kockázatot számunkra? A vételárat mielőbb ( max.2hónapon belül) szeretnénk megkapni, ugyanis nekünk is fizetési kötelezettségünk van egy másik ingatlan tekintetében.Attól tartunk, hogy ez az ügyintézés nagyon hosszadalmas és kockázatos számunkra.
Köszönettel: Erdei Margit
Dr. Bizik Zsófia	2018-01-25-n 11:13 közelében
Ebben az esetben a hitelkérelmi és a hitelkérelem elbírálásának idejét kell kivárniuk. Önöknek nincs kockázata, ha a bank kész folyósítani a hitel összegét, hiszen ha a vevő megkapja a hitelt, akkor a bank közvetlenül Önöknek utalja majd a vételárat. Fontos azonban, hogy az adásvételi szerződés körültekintően, szakszerűen legyen elkészítve, miután az előzetes hitelbírálat már megtörtént és az értékbecslés is rendelkezésre áll.
Ingatlan ügyekben igen nagy tapasztalattal rendelkezem. Kérem, hívjon a 06-20-341-5708-as telefonszámon, amennyiben a szerződés az én közreműködésemmel kívánják elkészíttetni a felek.
Vajay József	2018-01-20-n 09:39 közelében
Egy családi ház eladásánál merült fel a következő probléma. Nyolc örökös van, mindegyik szeretné a házat eladni, már a vevő is megvan. Az egyik örökös hölgy az Egyesült Államokban élő (Detroit) magyar-USA állampolgár. 80 éves, így utazni nem tud. Írt egy magyar nyelvű meghatalmazást, melyet egy helyi (USA) magyar származású közjegyzővel hitelesíttetett, hogy nevében aláírhatom az adás-vételi szerződést, melyet el is küldött nekem. A gond az, hogy az ügyintéző ügyvéd szerint magyar ügyvéddel is hitelesíttetni kell, mert a Földhivatal nem fogja elfogadni. Csak hogyan hitelesíttessem? Hiszen a hölgy nem tud hazautazni, a konzulátusra (New York) nem tud elmenni kora és egészségi állapota miatt. Így az ingatlan soha nem lesz eladható… Mit tehetünk? Megtisztelő válaszát köszönöm!
Dr. Bizik Zsófia	2018-01-20-n 19:45 közelében
Nem magyar ügyvéddel, hanem a kinti konzulátussal kell hitelesíttetni a meghatalmazást.
Vannak olyan közjegyzők, melyeket a konzulátus nyilván tart, mint partner magyar-angol nyelvű közjegyzők, és akiknek az ellenjegyzését hitelesítik, akár ha postán megküldik a konzulátusra, úgy is.
Vagy vannak kihelyezett konzulok is, az lehet, hogy közelebb van a hölgyhöz.
Igen, addig nem lehet értékesíteni az ingatlant, amíg be nem szereznek szabályos meghatalmazást.
Vajay József	2018-01-21-n 00:36 közelében
Akkor marad a soha …. Ez szép… Köszönöm a választ.
Pongracz Kata	2018-01-26-n 07:10 közelében
Édesanyámmal eladtunk/eladunk egy ingatlant. A foglalót rendben kifizették,viszont a fenn maradó vételárat a bank késedelme miatt határidőre/2018.január 31.-ére/ nem tudják a vevők rendezni. Póthatáridőt kértek. Mi a hivatalos útja ennek? Elég,ha emailban ezt leírjuk?
Dr. Bizik Zsófia	2018-02-03-n 19:34 közelében
Ez esetben javaslom az adásvételi szerződés módosítását a szerződést is készítő ügyvéd előtt.
Amennyiben ez bármely okból problémás, akkor kérem hívjon nyugodtan bizalommal a 06-20-341-5708-as telefonszámon.
Zoltán	2018-01-26-n 13:04 közelében
2017 augusztusában tulajdonjog fenntartással eladtam a családi házamat. Fizettek foglalót és vételárelőleget is, összesen a vételár felét megkaptam. A fennmaradó rész fizetésére és birtokba adásra 2018.04.01 lett meghatározva. Közben az élet úgy hozta, hogy mégsem tudom teljesíteni az eladást. Ezt a “vevők” tudtára is adtam, a foglaló kétszeresét, valamint a vételárelőleget is visszafizetem. A kérdésem, hogy Ön szerint erre milyen jogi formula szerinti szerződést (vagy nem tudom, hogy hívják) kellene ügyvéddel megvalósítani?
Dr. Bizik Zsófia	2018-02-03-n 19:29 közelében
Ebben az esetben a másik félhez intézett jognyilatkozattal állhat el a szerződéstől. Fontos azonban, hogy a szerződésnek a kötelező alakiság mellőzésével történt felbontása abban az esetben is semmis, ha az annak megfelelő tényleges állapot a felek egyező akaratából létrejött. Javaslom ezért a jognyilatkozat megfogalmazásához szakértő ügyvéd igénybevételét. Közös megegyezéssel is megszüntethető a szerződés, ehhez is ügyvédi ellenjegyzés szükséges.
Gall Laszlo	2018-02-11-n 23:38 közelében
A tulajdonomban levo ingatlant el szeretnenk adni,de a mamanak aki jelenleg korhazban van es nem beszamithato haszonelvezeti joga van ra.Ha kikerul a korhazbol felugyeletre szorul es csak hozzank hozhatjuk.Szeretnem tudni hogy tudjuk eladni a mama hazat?
Dr. Bizik Zsófia	2018-03-04-n 17:14 közelében
Édesanyja/nagymama (?) állapotától függően két eset lehetséges: a mamát vagy korlátozottan cselekvőképessé vagy cselekvőképtelenné nyilváníthatják. Korlátozottan cselekvőképes az a nagykorú, akit a bíróság ilyen hatállyal gondnokság alá helyezett. A bíróság cselekvőképességet részlegesen korlátozó gondnokság alá azt a nagykorút helyezi, akinek ügyei viteléhez szükséges belátási képessége – mentális zavara következtében – tartósan vagy időszakonként visszatérően nagymértékben csökkent, és emiatt – egyéni körülményeire, valamint családi és társadalmi kapcsolataira tekintettel – meghatározott ügycsoportban gondnokság alá helyezése indokolt. A cselekvőképességet részlegesen korlátozó ítéletben a bíróságnak meg kell határoznia azokat a személyi, illetve vagyoni jellegű ügycsoportokat, amelyekben a cselekvőképességet korlátozza. A cselekvőképességében részlegesen korlátozott személy minden olyan ügyben önállóan tehet érvényes jognyilatkozatot, amely nem tartozik abba az ügycsoportba, amelyben cselekvőképességét a bíróság korlátozta. A cselekvőképességében részlegesen korlátozott személynek a bíróság ítéletében meghatározott ügycsoportokra vonatkozó jognyilatkozatának érvényességéhez gondnokának hozzájárulása szükséges. Ha a cselekvőképességében részlegesen korlátozott személy cselekvőképessé válik, maga dönt függő jognyilatkozatainak érvényességéről. A cselekvőképességében részlegesen korlátozott személy és gondnoka közötti vitában a gyámhatóság dönt.
Cselekvőképtelen az a nagykorú, akit a bíróság cselekvőképességet teljesen korlátozó gondnokság alá helyezett. A bíróság cselekvőképességet teljesen korlátozó gondnokság alá azt a nagykorút helyezi, akinek az ügyei viteléhez szükséges belátási képessége – mentális zavara következtében – tartósan, teljeskörűen hiányzik, és emiatt – egyéni körülményeire, valamint családi és társadalmi kapcsolataira tekintettel – gondnokság alá helyezése indokolt. A bíróság a cselekvőképességet abban az esetben korlátozhatja teljesen, ha az érintett személy jogainak védelme a cselekvőképességet nem érintő módon vagy a cselekvőképesség részleges korlátozásával nem biztosítható.
A cselekvőképességében részlegesen korlátozott személy és gondnoka jognyilatkozatának, továbbá a cselekvőképtelen nagykorú gondnoka jognyilatkozatának érvényességéhez a gyámhatóság jóváhagyása szükséges, ha a jognyilatkozat a cselekvőképességében részlegesen korlátozott vagy cselekvőképtelen nagykorú ingatlana tulajdonjogának átruházására vagy bármely módon történő megterhelésére vonatkozik. A gondnokság alá helyezést a bíróságtól
•	a nagykorú együtt élő házastársa, élettársa, egyenesági rokona, testvére;
•	a kiskorú törvényes képviselője;
•	a gyámhatóság; és
•	az ügyész kérheti
Tehát eladásnál a mama helyett a gondnoka fogja aláírni a szerződést.
T. László	2018-03-01-n 18:55 közelében
Sógornőmék használt lakást vásárolnak, amire már megkötötték az adásvételi szerződést. Ebben az állt, hogy az önerőt ügyvédi letétbe helyezik, és majd az ügyvéd fizeti ki a vevőnek azt. Ez rendben is volna.
Most az eladó megváltoztatta a szándékát, és saját magának szeretné közvetlenül utaltatni az összeget.
Az aggályom ezzel kapcsolatban az, hogy ezt mi utalnánk, nem sógornőmék, nekik nincs rá fedezetük. Kell ehhez valamilyen szerződésmódosítás, az utalás előtt, vagy után?
Vagy ragaszkodjunk ahhoz, ahogy szerepelt eredetileg, és utaljuk először az ügyvéd úrhoz? Nekünk eddig nem volt semmilyen kapcsolatunk az ügyvéddel, azért fordulok itt Önhöz.
Dr. Bizik Zsófia	2018-03-08-n 20:24 közelében
Javaslom, hogy pontosan a szerződés szerint történjen az utalás. Amennyiben a felek ettől eltérően szeretnék az utalásokat bonyolítani, vagyis mégsem ügyvédi letétbe, akkor ennek megfelelően módosítsák a szerződést.
Gondolom hitelfelvételre is sor kerül, akkor pedig a bank miatt is ez nagyon lényeges.
Kovácsné Farkas Ágnes	2018-03-05-n 18:23 közelében
Ha hitelt is szeretnénk felvenni az ingatlan vásárlásához, és csak a foglaló letétele után derül ki, hogy nem kapunk annyi hitelt, mint kellene és így meghiúsul az adásvétel, mi lesz a foglaló sorsa? Él még az a rendelkezés, hogy amennyiben nekünk fel nem róható ok miatt hiúsul meg a szerződés, akkor visszakapjuk a foglalót? Köszönöm!
Dr. Bizik Zsófia	2018-03-29-n 17:46 közelében
Nem a felróhatóság kifejezést használja a Ptk., hanem a szerződés meghiúsulásáért való felelősséget, de mivel a hitel a vevő teljesítésénél az ő érdekében álló „segítség”, így az érte való felelősség is vevői oldalon merül fel. A szabályozás e körben a régi és az új Ptk. szerint is azonos. Ám a felek szabadon megállapodhatnak ettől eltérően is a szerződéses szabadság elve alapján az adásvételi szerződésben.
Amennyiben az én ügyvédi közreműködésemmel kívánja megvásárolni az ingatlant, keressen bizalommal a 0620-3415708-as mobilszámon. Tisztelettel: dr. Bizik Zsófia ügyvéd
Szabó Zoltán	2018-03-16-n 14:07 közelében
Én a féltestvéremtől szeretném megvásárolni a korábban megörökölt ingatlan rá eső részét. A kérdésem az lenne,hogy mi megállapodtunk 5M Ft-ban viszont a valós piaci értéke 12-15M Ft. Valóban a NAV felértékelteti a lakást és részarányosan kéri az illetéket? Én 35 év alatti vagyok és ez lenne az első lakáshoz jutásom az öröklött részt leszámítva. A válaszát előre is köszönöm.
Dr. Bizik Zsófia	2018-03-29-n 17:40 közelében
A NAV, mint illeték ügyekben eljáró hatóság jogosult megvizsgálni a megvásárolt ingatlant és esetlegesen azt megállapítani, ill. meghatározni, hogy mennyi a forgalmi értéke, ami az illeték alapja. Ettől még Önök tetszőlegesen állapodhatnak meg a fizetendő vételárban. A 35 év alatti fiatal első ingatlan(rész) szerzési illetékkedvezményekor az első lakás a nevén lévő legelső lakás, függetlenül attól, hogy azt milyen jogcímen szerezte.
Tehát, ha korábban már örökölt lakást, vagy abban 50%-ot elérő tulajdoni hányadot, akkor már nem jogosult a kedvezményre (kivéve, ha az a másik ingatlan özvegyi haszonélvezeti joggal terhelt) Tisztelettel: dr. Bizik Zsófia ügyvéd
Lalusa	2018-03-17-n 17:19 közelében
Tisztelt ügyvédnő! Vasaroltunk egy ingatlant 1millio forintert havi reszletekben torteno fizetéssel 2013 julius 1 kezdődően 2017 augusztusaig.Sajnos nem ügyvédnel irtuk a szerződést .(Megbiztunk benne anyosom szomszedja volt evekig.Nyaralonak hasznaltak a hazat.)Igy van egy kezzel irott amit az eladó irt es van 3peldany kinyomtatott.En a penzt havi rendszerssegel utaltam neki 4even keresztül. 3kis gyermekunk van .Az elado februar ota nem veszi fel a telefont ,nem reagal semmire. Akkor azt mondta majd jonnek es bejegyeztetjuk a hazat .majd. A kerdesem az lenne mit tudok ebben az esetben tenni? Mar ha ilyen butak voltunk hogy megbiztunk benne.Sajnos nem minden utalasi papir van meg ez esetleg visszakeresheto? Cib- bankba utaltam.Biztos ,hogy nem adozott a plusz jovedelme utan .Nagyon elvagyok keseredve hisz itt a 3 kislany ,es most nem tudom mit csinaljak?
Dr. Bizik Zsófia	2018-03-19-n 19:07 közelében
Ha semmiképpen nem tudják elérni, hogy földhivatali bejegyzésre alkalmas formában elkészüljön és aláírják az adásvételi szerződést, a peres utat javaslom, a jognyilatkozat pótlása iránti perben a bíróság ítélete tudja pótolni a szerződést. Az adásvételi szerződés csak akkor lesz alkalmas a földhivatali ügyintézéshez, ha szabályos ügyvédi ellenjegyzést is tartalmaz. Azt viszont, hogy Önök között megvolt a tulajdonjog átruházására vonatkozó megállapodás, ill. mekkora összeg kifizetése történt meg, Önöknek kell bizonyítani, amihez az elkészült kézzel, ill. géppel írt szerződések bizonyítékként felhasználhatóak. Esélylatolgatáshoz látnom kéne a szerződéseket, kérem jelentkezzen a 0620-3415708-as mobilszámomon személyes konzultáció időpontjának egyeztetése érdekében. Tisztelettel: dr. Bizik Zsófia ügyvéd
K. László	2018-03-20-n 18:03 közelében
Tisztelt Ügyvédnő! Vásárolni szeretnénk egy lakást, melynek szerződését foglaló megfizetése mellett, ütemezett fizetési határidőkkel kikötve szeretné az eladó és a birtokbavétel csak 2 hónap múlva lenne az utolsó részlet megfizetésével. Az érdekelne még mielőtt véglegesen megegyeznénk, hogy van-e joga egy eladónak a szerződés megírása után ez időszak alatt meggondolnia magát és mégis elállni az eladástól? Ha igen, akkor milyen módon lehetne ezt kiküszöbölni a szerződésben? Válaszát előre is köszönöm. Üdvözlettel
Dr. Bizik Zsófia	2018-03-21-n 23:33 közelében
Igen, van joga, de erre szolgálnak a szerződéses biztosítékok, hogy ne álljon érdekében az eladónak az egyoldalú elállás. Pl. elveszíti a kapott foglaló kétszeresét, stb.
Amennyiben szeretné, hogy én készítsem el a szerződést és lebonyolítsam az ügyletet, úgy nyugodt lehet, hogy jogilag megfelelő módon lesz megfogalmazva a szerződés a szükséges biztosítékokkal és körültekintően
bonyolítjuk le az ügyletet. Kérem keressen bizalommal a 0620-3415708-as mobilszámomon.
dr. Szabó László	2018-04-08-n 11:28 közelében
Ismerősömék válnak. Sor kerülne az ingatlanuk, ház és föld, eladására. Sajnos az 1994-ben megvásárolt és általuk 24 éve lakott ingatlan tulajdonjoga nem lett bejegyezve, (hogy kinek a hibájából azt nem tudom) így az eladás elakadhat. A régi tulajdonosok nevén van jelenleg is az ingatlan. Mi ilyenkor a teendő? A régi tulajdonosok nagy része már meghalt, de nyilván létezhetnek örökösök.
Tisztelettel: dr. Szabó László (nem jogász)
Dr. Bizik Zsófia	2018-04-15-n 17:01 közelében
Elbirtoklással megszerzi az ingatlan tulajdonjogát, aki 15 évig azt sajátjaként szakadatlanul birtokolja. Bár az elbirtoklás ún. eredeti szerzésmód, a földhivatal csak okirat alapján jegyezheti be az elbirtoklót, mint tulajdonost, szükséges tehát ehhez egy bírósági eljárás lefolytatása. Személyes konzultáció szükségessége esetén keressen a 0620-3415708-as mobilszámomon. Üdv. dr. Bizik Zsófia ügyvéd
Éva	2018-04-16-n 20:03 közelében
Tisztelt Ügyvédnő! Olyan kérdésem lenne, hogy CSOK igényléshez nem akarják elfogadni a visszavásárlási jogot. 2013-ban készült az Állammal adásvételi szerződés visszavásárlási joggal, de most ugye nem készül adásvételi szerződés. Miért nem elfogadható ez a forma? Ragaszkodnak az adásvételi szerződéshez, aminek megkötésétől 180 napon belül lehet CSOK-ot igényelni.
Dr. Bizik Zsófia	2018-04-22-n 19:38 közelében
Nem világos, hogy miért nem készül adásvételi szerződés, visszamenőlegesen a 2013-as vásárlásban szeretné érvényesíteni? Akkor nem kért „szocpolt”?
Pontosabb információkra lenne szükségem a válaszhoz, kérem, keressen elérhetőségeimen. Üdv. dr. Bizik Zsófia ügyvéd
Koskay Ilona	2018-05-26-n 18:59 közelében
Eladtuk a házunkat. Megtörtént az adásvételi szerződés és a foglaló kifizetése. Hitelből is finanszírozzák a vételár egy részét. Na most, a következő vételár rész kifizetése május 15 lett volna, amit a 2 hét türelmi idő utolsó napján fognak kifizetni elvileg. Közben kiderült hogy mind a két fél khr listán van, és már egyszer szerződést módosítottunk emiatt, személy csere volt. Most lehet újból személyt akarnak cserélni a szerződésben merthogy akit az előző módosítással írtak bele az is khr-es. Én kötelezhető vagyok újból szerződést módosítani? Az Ügyvéd aki a szerződést írta, azt mondta együttműködési kötelezettségem van. Na de meddig? Hányszor? Közben az idő is megy és én igy nem merek új lakást venni hogy azt sem tudom hogy nekik sikerül e a hiteljük.
(Teszem hozzá nem úgy néz ki hogy sikerülni fog…)
Dr. Bizik Zsófia	2018-06-11-n 18:24 közelében
Nehéz azt meghatározni, hogy időben, vagy alkalomban meddig terjed az együttműködési kötelezettség,
szerintem azzal, hogy egyszer már módosítottak, ugyanezen oknál fogva, Ön még egyszer már nem köteles módosítani az ingatlan adásvételi szerződést.
Lívia	2018-05-27-n 20:51 közelében
2017 márciusában előszerződést kötöttünk egy ingatlan megvásárlására 5,7 millió forint vételárral. Ekkor 10% készpénzt fizettünk ki előleg címén, a többit banki kölcsönből és CSOK-ból rendeztük volna, ha létrejön az adásvételi szerződés, mely a mai napig nem történt meg. Időközben az eladó még mindig nem rendezte az előszerződésben foglaltakat, ezidáig folyamatosan hitegetett. Mi nem szeretnénk elállni adásvételi szándékunktól. Milyen módon tudom érvényesíteni jogaimat a szerződés megkötésére? Kérhetek e árcsökkenést a több mint 1 éve húzódó ügy lezárásához? Előre is köszönöm válaszát!
Dr. Bizik Zsófia	2018-06-11-n 16:17 közelében
Az előszerződésben kellett rendelkezni arról, hogy mikor, vagy mely feltétel bekövetkeztekor kötelesek mindketten ingatlan adásvételi szerződést kötni. Ha ez a idő vagy feltétel bekövetkezett, de nem hajlandó szerződni, egy perben a bíróság ítélete tudja pótolni a szerződést. Árcsökkentést kérhet, de azt az eladó nem köteles elfogadni.
Erika	2018-06-03-n 09:26 közelében
2017 őszén vásároltunk egy önálló családi házat Pest megyében. Az ingatlan teljes körűen felújított masszív téglaháznak volt meghirdetve, minden dokumentumon ez szerepel.
Birtokba vétel után kiderült, hogy az ingatlan erősen vizesedik (ez el volt rejtve, nem volt felismerhető a birtokba adásig). A feltárások után kiderült, hogy a falazat nem is tégla (a tartófalakban a statikus a terméskőtől kezdve a tetőcserépig mindent talált, valószínűleg zsaluzott betonból épült). Ha tudatában lettünk volna a fenti információknak, egyrészt semmiképpen sem tettünk volna ajánlatot, másrészt a ház valós állapotát ismerve egy igazságügyi szakértő szerint a piaci árnál 15-20%-al többet fizettünk.
Az eladókat tájékoztattam a fentiekről, azóta nem állnak szóba velem.
Érdeklődni szeretnék, hogy ha bírósághoz fordulok és megtámadom a szerződést, milyen módon tudok majd a pénzemhez jutni?
Dr. Bizik Zsófia	2018-06-24-n 16:46 közelében
A perben igazságügyi ingatlan szakértő fogja megállapítani a valós értéket.
A per végén a bíróság az ítéletében fogja kötelezni az eladót a fizetésre, amit majd végrehajtással tud kikényszeríteni, ha van miből. T. dr. Bizik Zsófia ügyvéd
Dr. Járay László	2018-06-12-n 13:48 közelében
Dr. Bízik Zsófia 2018.05.12 13óra 35perc. Ingatlan adásvételi szerződést kötöttünk – az ellenérték több mint 10.000.000 -Ft – megfizetése konkrét időponttal szerepel a szerződésben, de nincs rögzítve, hogy készpénzben. A pénzfelvétel díja több mint 100.000 – Ft. utalás esetén a díjtétel kb 30.000-Ft összeg alatti. A díjtétel eltérésétől függetlenül nem szeretnék 10.000.000-Ft összeggel még helyi közlekedési eszközzel sem utazgatni a banktól az ügyvédi irodáig. Mi a gyakorlat jelenleg az ellenérték teljesitésénél? Már fizettem 2.000.000-Ft. foglalót. Várom válaszát tisztelettel: Dr. Járay László nyugdíjas /T:70 3641639/
Dr. Bizik Zsófia	2018-06-24-n 16:56 közelében
A pénzmosási szabályok miatt javaslom a banki átutalást a készpénzes fizetés helyett. Tisztelettel: dr. Bizik Zsófia ügyvéd

References: bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság